**Neliniştea este în inima mea**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Impuetum est core meum donec requisescat in te-Fer Augustin)

Urc să ajung la Tine

coborând spirala întunecată

spre acel punct minuscul de lumină

din suflet zăgăzuită

în neputinţă de a mă afla

de a Te regăsi

de a Te simţi

de a Te avea

fără îndoieli

fără să-Ţi dau un chip

fără să Te strig cu un nume

învăţat în colţul meu de lume

o briză ciudată îmi sapă în gânduri

îi vezi viermii şi-au început ospăţul

în trupul înjunghiat de timp

în oase sună

frigul alb al catafalcului

şi totuşi sunt acelaşi eu

cu luminile dimineţii în ochi

încă nu am plecat

încerc să adun toate umbrele la răsărit

să echilibrez balanţa între mine şi lut

am să-mi sădesc împrumutul

în braţele pământului

la vremea scadenţei

să-l cresc în fire de iarbă şi păsări

groparul nu poate să ridice ţărâna

de la pământ la cer

să-mi acopere sufletul

fără formă

fără nume

fără cuvinte

deschisu-mi vei calea din nou

spre Tine lumină